Document ID: 32012R1235

KOMISIJOS ĮGYVENDINIMO REGLAMENTAS (ES) Nr. 1235/2012
2012 m. gruodžio 19 d.
kuriuo iš dalies keičiamas Reglamento (EB) Nr. 669/2009, kuriuo įgyvendinamos Europos Parlamento ir Tarybos reglamento (EB) Nr. 882/2004 nuostatos dėl sustiprintos tam tikrų negyvūninės kilmės pašarų ir maisto produktų importo oficialios kontrolės, I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 15 straipsnio 5 dalį,
kadangi:
(1)
Komisijos reglamentu (EB) Nr. 669/2009 (2) nustatytos taisyklės dėl sustiprintos oficialiosios to reglamento I priede (toliau - sąrašas) išvardytų importuojamų negyvūninių pašarų ir maisto produktų kontrolės, kuri atliekama įvežimo į Reglamento (EB) Nr. 882/2004 I priede nurodytas teritorijas punktuose;
(2)
Reglamento (EB) Nr. 669/2009 2 straipsnyje nustatyta, kad tas sąrašas turi būti persvarstomas reguliariai ir ne rečiau kaip kartą per ketvirtį atsižvelgiant bent į tame straipsnyje nurodytus informacijos šaltinius;
(3)
iš su maisto produktais susijusių incidentų, apie kuriuos pranešta naudojantis Skubių pranešimų apie nesaugų maistą ir pašarus sistema, skaičiaus ir svarbos, Maisto ir veterinarijos tarnybos atlikto audito trečiosiose šalyse išvadų ir valstybių narių Komisijai pagal Reglamento (EB) Nr. 669/2009 15 straipsnį pateiktų ketvirčio ataskaitų apie negyvūninių pašarų ir maisto produktų siuntas matyti, kad sąrašą reikėtų iš dalies pakeisti;
(4)
visų pirma, džiovintų vynuogių iš Afganistano, arbūzų iš Brazilijos, braškių ir žemuogių iš Kinijos, žirnių ir pupelių iš Kenijos, mėtų iš Maroko, arbūzų sėklų ir jų produktų iš Siera Leonės ir tam tikrų prieskoninių augalų, prieskonių bei daržovių iš Vietnamo atveju susiję informacijos šaltiniai rodo atsirandant naujus pavojus ir (ar) tam tikro laipsnio neatitikimą susijusiems saugos reikalavimams - tuo pateisinamas sustiprintos oficialiosios kontrolės įvedimas. Todėl į sąrašą turėtų būti įtraukti įrašai dėl šių siuntų;
(5)
be to, sąrašą reikėtų iš dalies pakeisti siekiant sumažinti prekių, kurių atitiktis Sąjungos teisės aktuose nustatytiems susijusiems reikalavimams, remiantis turima informacija, apskritai pagerėjo ir kurioms dabartinio dažnumo oficiali kontrolė nebereikalinga, oficialios kontrolės intensyvumą. Todėl sąraše reikėtų atitinkamai iš dalies pakeisti baklažanų ir raukšlėtojo svaidenio iš Dominikos Respublikos, prieskonių iš Indijos ir smidrinio porūšio kininių pupuolių, baklažanų bei kopūstinių daržovių iš Tailando įrašus;
(6)
sąrašą reikėtų iš dalies pakeisti išbraukiant įrašus, skirtus prekėms, kurios, remiantis turima informacija, iš esmės pakankamai atitinka Sąjungos teisės aktuose nustatytus susijusius saugos reikalavimus ir kurioms padidinto dažnumo kontrolė nebereikalinga. Todėl iš sąrašo reikėtų išbraukti persikų iš Egipto, pašarų priedų bei premiksų iš Indijos ir Capsicum annuum iš Peru įrašus;
(7)
siekiant tiksliau identifikuoti kai kuriuos sąraše nurodytus produktus prireikus turi būti papildomai nurodyti TARIC kodai. Be to, būtina pakeisti kai kuriuos KN kodus, siekiant suderinti juos su Kombinuotosios nomenklatūros, taikomos nuo 2013 m. sausio 1 d., pakeitimais;
(8)
siekiant Sąjungos teisės aktų nuoseklumo ir aiškumo, Reglamento (EB) Nr. 669/2009 I priedą tikslinga pakeisti šio reglamento priede pateiktu tekstu;
(9)
todėl Reglamentas (EB) Nr. 669/2009 turėtų būti atitinkamai iš dalies pakeistas;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 669/2009 I priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2013 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gruodžio 19 d.

Labels: 17
5
0
3
6